|  |  |  |
| --- | --- | --- |
| Liedutvalget  | Vår ref: 2018/452 Vår dato: 06.11.2018 | Deres ref: Deres dato:  |

|  |
| --- |
|  |

**Innspill til Liedutvalget fra Kompetanse Norge**

Kompetanse Norge viser til Lied-utvalgets mandat samt delinnstilling 1.12 2018. Liedutvalget skal vurdere styrker, svakheter og muligheter ved dagens videregående opplæring. Hovedinnstillingen skal foreslå og vurdere ulike modeller for videregående opplæring som skal ivareta mangfoldet og behovene for alle grupper lærende. Kompetanse Norge vil avgrense innspillet vårt til å omfatte voksne.

Rent overordnet etterlyser Kompetanse Norge et økt fokus på hva som skal til for at flere voksne uten fullført videregående opplæring søker seg til videregående opplæring og ikke minst hva som skal til for at de gjennomfører. Det er ca. 500 000 i aldergruppa 25 til 59 år som har grunnskoleutdanning som høyeste fullførte utdanning. Andelen per aldersgruppe synker fram til 49 års alder, og øker så litt igjen. Videregående opplæring er i stor grad innrettet mot ungdom som både skal få et grunnlag for yrke og utdanning og skal utvikle seg til å bli «gagns mennesker». Voksne har et helt annet utgangspunkt og dermed andre behov, forutsetninger og motivasjon. Etter Kompetanse Norges vurdering må en ut fra dette gjøre endringer for å kunne gi voksne relevant, nødvendig og tilstrekkelig opplæring av god kvalitet – når den enkelte, samfunnet og arbeidslivet trenger det. Opplæringen må ta utgangspunkt i den kompetansen voksne faktisk har og målet med opplæringen. Det blir også viktig å styrke lærernes kompetanse i tilpasset opplæring og voksenpedagogikk.

Kompetanse Norge vil understreke betydningen av et tett samarbeid med partene i arbeidslivet og at samspillet mellom fag- og yrkesopplæringen og arbeidslivet styrkes. Vi forutsetter at prosessene som foregår i SRY og fagrådene tas inn i arbeidet til Liedutvalget.

I tillegg har vi følgende innspill:

* Voksnes realkompetanse må legges til grunn for videre opplæring. Realkompetansevurdering (rkv) er et viktig verktøy, men metodene må videreutvikles. Dagens vurderinger fanger i liten grad opp praktiske ferdigheter. Vi etterspør økt bruk av flere metoder enn samtale som grunnlag for realkompetansevurdering, for eksempel gjennomføring av praktiske prøver for å dokumentere kompetanse. Dette vil ikke minst være viktig for voksne flyktninger og innvandrere som kommer til Norge med medbrakt kompetanse fra opplæring og arbeidsliv. Realkompetansevurderingene må gjøres ut fra kompetansemålene på Vg3, evt. der faget avsluttes. Kompetansen vurderes per i dag i for stor grad opp mot læreplanene i utdanningsløpet og vurderingen fanger ikke opp annen kompetanse som også kan være relevant.
* Det må åpnes opp for realkompetansevurdering på andre språk enn norsk for å kunne avkorte opplæringsløpet. Avkortning må kunne avklares før den enkelte deltaker begynner på opplæringen.
* Kompetanse Norge etterspør et nasjonalt system for utvikling og vedlikehold av kompetanse og kvalitet i realkompetansevurdering slik at forskjeller i vurderingene fra fylke til fylke unngås. Det må være et overordnet mål å sikre likebehandling.
* Det er viktig med tilstrekkelig tilgang til profesjonell karriereveiledning for at den voksne skal kunne ta et informert og velfundert valg av hvilket utdanningsprogram som han eller hun ønsker å bli realkompetansevurdert opp mot. Voksnes tilgang til karriereveiledning er begrenset i voksenopplæringen, men de offentlige karrieresentrene har et tilbud til alle voksne over 19 år, og tilbudet til karrieresentrene bør være tett integrert med tilbudet og gjennomføringen av realkompetansevurderinger i fylkeskommunene. Det er også nødvendig å styrke karrieresentertilbudet i fylkene.
* Voksne bør i større grad ses på som en egen gruppe i videregående opplæring. Det bør legges opp egne opplæringsløp og opplæringen for voksne bør kunne tilpasses ut fra deres realkompetanse. Det bør vurderes om det er behov for andre utdanningsløp og strukturer for voksne enn ungdom. Voksne må ha samme sluttkompetanse/ fagkompetanse, men Kompetanse Norge mener at det bør vurderes hvorvidt alle fellesfagene og programfagene er relevante for voksne med arbeidserfaring og der målet med opplæringen er klart definert.
* Kompetanse Norge mener egne læreplaner og modulbasert opplæring for voksne innen studieforberedende også må vurderes. Det er ikke et selvstendig poeng at voksne må ha det samme utdanningsløpet som ungdom fram mot en definert sluttkompetanse.
* Innen yrkesfaglig opplæring bør det ses på muligheten for å få unntak fra kravet om opplæring i fellesfag, evt. erstatte fellesfag med andre fag. Slik det er i dag, finnes det en unntaksbestemmelse i forskriften (§3-44 i forskrift til Opplæringslov) som innebærer at man kan få vitnemål med ikke bestått i inntil to fellesfag. Dette innebærer at man må ha opplæring i faget og så få unntaket etterpå. Vi mener at det for voksne bør kunne vurderes mulighet for unntak også for opplæring i noen fag, avhengig av planlagt sluttkompetanse
* Kompetanse Norge mener videre at inntaksforskriften må gjennomgås nærmere. I modulforsøket (Kombinasjonsforsøket) prøves det ut inntak av voksne til opplæring i lærefag der den voksne ikke har fullført forberedende voksenopplæring (forsøk med FVO, likeverdig med grunnskoleopplæring for voksne) det vil si at den voksne deltakeren får opplæring på begge nivåer (grunnskole- og videregående nivå) samtidig. Kravet er at FVO må være fullført senest siste semester før deltakeren meldes opp til fag- og svenneprøve. På denne måten sikres at løpene både mer fleksible og effektive for voksne. Dette kan også ses sammen med punktet over. Vi mener også at det er grunn til å se nærmere på muligheten for at voksne med yrkeserfaring og planlagt sluttkompetanse som går inn i et opplæringsløp, får fritak for fellesfag på FVO-nivå. Et godt eksempel på dette er «Helsfyrmodellen» i Oslo, som kombinerer videregående opplæring for voksne innvandrere med norskopplæring/norskstøtte.
* Kompetanse Norge mener at økt bruk av modulisering vil gi mulighet for å organisere fleksible løp og for å kunne kombinere grunnskole og videregående for de som trenger det. Dette kan også sikre mer individuelle utdanningsløp basert på realkompetansen til den voksne.
* Det trengs også større mulighet for å kunne gi opplæring i deler av fag slik at det er den voksnes behov for opplæring som legges til grunn.
* Med nye målgrupper voksne i videregående opplæring, nye opplæringsmodeller og med dette behov for nye arbeidsmåter, er det behov for å sikre oppdatert lærerutdanning, etter- og videreutdanning for lærere i voksenopplæringen.
* Voksne må få mulighet til å ta yrkesfaglig påbygg etter fullført studieforberedende videregående opplæring. Her må det kunne lages raske, tilpassede veier og gis avkortninger for tidligere gjennomført og bestått opplæring.
* Muligheten for å se alle som studieforberedt uavhengig av om de har fullført studiespesialisering eller yrkesfag må vurderes. Erfaringer fra Y-veien og inntak på grunnlag av realkompetanse til UH tilsier en økt bruk av disse mulighetene.
* Voksenretten bør gjennomgås nærmere, både med tanke på når den inntrer og varigheten. Det er en utfordring at den inntrer først ved fylte 25 år. For å sikre gjennomføring og muligheten for omskolering og etter- og videreutdanning, kan det også være behov for å utvide, eventuelt oppheve voksenretten.
* Kompetanse Norge mener at det er mangelfull statistikk om gjennomføringen av videregående opplæring for voksne. Det mangler registre som viser hvilken type opplæring de voksne har fått, om den har blitt tilpasset gjennom realkompetansevurdering eller på andre måter er opplæring som skiller seg fra generelle utdanningsløp. Det må jobbes med gjennomgående og felles systemer for registrering utdanningstilbudene, av realkompetansevurdering og opplæring, slik at man får et bedre kunnskapsgrunnlag på området.
* Det er positivt at en samtidig ser på muligheter for livsopphold kombinert med utdanning. For mange voksne er trolig manglende finansiering av livsopphold medvirkende til at ikke flere fullfører videregående opplæring eller tar etter- og videreutdanning.

Med vennlig hilsen

Cathinca F. Hatlem Espen Brynsrud

fung. direktør  fung. avdelingsleder

*Dokumentet er elektronisk godkjent og har dermed ingen signaturer*